Κίννας (θεατρικό έργο)

Κίννας ή η επιείκεια του Αυγούστου (γαλλικός τίτλος: Cinna ou la Clémence d'Auguste) είναι πεντάπρακτη τραγωδία του Πιέρ Κορνέιγ που παρουσιάστηκε για πρώτη φορά το 1641 στο θέατρο του Μαραί στο Παρίσι και δημοσιεύτηκε δύο χρόνια αργότερα.

Διαδραματίζεται στην εποχή της αρχαίας Ρώμης, αλλά οι ιδέες και τα θέματα χαρακτηρίζουν πιο σύγχρονες ανησυχίες, της εποχής του Λουδοβίκου ΙΔ΄, κυρίως την ισχυροποίηση της βασιλικής εξουσίας επί των ευγενών.

Μια παράσταση ανέβηκε στην Μπαγιόν το 1660 λίγο πριν φτάσει ο βασιλιάς για τον γάμο του με τη Μαρία Θηρεσία.

Ο Κορνέιγ αντιμετωπίζει το ζήτημα της επιείκειας και υποστηρίζει τον τερματισμό της εκδίκησης. Η απάντησή του είναι απολογητική απέναντι στην απόλυτη εξουσία της οποίας η μεγαλοψυχία πρέπει να είναι ακριβώς ένα από τα χαρακτηριστικά της.

 Ιστορικά στοιχεία 
Όπως σε σχεδόν όλα του τα έργα, ο Πιέρ Κορνέιγ αντλεί το θέμα του από ιστορικά στοιχεία είτε της αρχαίας ελληνικής είτε της ρωμαϊκής εποχής. Στο συγκεκριμένο θεατρικό έργο, ο Κίννας (Γνάιος Κορνήλιος Κίννας ο Μέγας) ήταν ιστορικό πρόσωπο, εγγονός του Πομπήιου, υπήρξε υποστηρικτής της Δεύτερης Τριανδρίας. Το 16 π.Χ., ο Κίννας και η Αιμιλία, εγγονή του Μάρκου Αιμίλιου Λέπιδου, ενεπλάκησαν σε μια συνωμοσία κατά του αυτοκράτορα Οκταβιανού Αυγούστου. Ο Κίννας και η Αιμιλία ήταν οι πρώτοι και τελευταίοι που ο αυτοκράτορας συγχώρησε για συνωμοσία εναντίον του. Ο Κίννας υπηρέτησε ως ύπατος το 5 μ.Χ. και λέγεται ότι ήταν στενός φίλος και σύμβουλος του Αυγούστου μέχρι το θάνατό του.

 Υπόθεση 
μικρογραφία|250x250εσ|Ο Αύγουστος και ο Κίννας, πίνακας του Λουί-Αντρέ-Γκαμπριέλ Μπουσέ (πριν το 1819)
Η υπόθεση διαδραματίζεται στη Ρώμη στο παλάτι του αυτοκράτορα Οκταβιανού Αυγούστου.

Πράξη 1 - Ο αυτοκράτορας Αύγουστος εκτέλεσε για πολιτικούς λόγους τον Τοράνιο, πατέρα της νεαρής Αιμιλίας, την οποία ωστόσο θεωρεί σαν κόρη του. Η Αιμιλία, με την οποία είναι ερωτευμένος ο Κίννας, του ζητά να εκδικηθεί τον θάνατο του πατέρα της και να σώσει την τιμή της σκοτώνοντας τον Αύγουστο. Σε αντάλλαγμα, θα τον παντρευτεί. Με τη βοήθεια του φίλου του Μάξιμου, ο Κίννας σχεδιάζει τη δολοφονία του αυτοκράτορα.

Πράξη 2 - Ο Αύγουστος, κουρασμένος από τη διακυβέρνηση της Ρωμαϊκής Αυτοκρατορίας, ζητά τη συμβουλή των φίλων του Μάξιμου και Κίννα. Πρέπει να αποκηρύξει την κυριαρχία του; Επειδή επιθυμεί τον έρωτα της Αιμιλίας, ο Κίννας συμβουλεύει τον Αύγουστο να κρατήσει τον θρόνο του, ώστε να μπορέσει να προχωρήσει με το σχέδιο δολοφονίας του. Ο Αύγουστος ευχαριστεί τους δύο άντρες προσφέροντάς τους σημαντικές κυβερνητικές θέσεις και εδάφη, και μάλιστα προτείνει την Αιμιλία στον Κίννα για σύζυγο.

Πράξη 3 - Εν τω μεταξύ, ο Μάξιμος είναι επίσης ερωτευμένος με την Αιμιλία και όταν ο Κίννας του αποκαλύπτει τον πραγματικό λόγο που συμβούλεψε τον Αύγουστο να παραμείνει στο θρόνο, ο Μάξιμος κυριεύεται από ζήλια. Να σκοτώσουν έναν αυτοκράτορα χαίρουν της εμπιστοσύνης του, κι αυτό, για να ικανοποιήσει έναν αντίζηλο; Ο υπηρέτης του Μάξιμου, Ευφόρβιος, προτείνει στον κύριό του να προδώσει στον Αύγουστο το σχέδιο δολοφονίας για να παντρευτεί αυτός την Αιμιλία, ωστόσο, ο Μάξιμος δεν τον ακούει. Ο Κίννας βρίσκεται αντιμέτωπος με ένα ηθικό δίλημμα: η ευγένεια και η γενναιοδωρία του Αύγουστου έχουν μαλακώσει την αποφασιστικότητά του αλλά αντιμέτωπος με τη σκληρή ακαμψία της Αιμιλίας αποφασίζει να προχωρήσει στη δολοφονία, ακόμη κι αν αυτό σημαίνει να θυσιάσει τη ζωή του για να σώσει την τιμή της αγαπημένης του.
μικρογραφία|250x250εσ|Η επιείκεια του Αυγούστου (περ. 1787)
Πράξη 4 - Ο Ευφόρβιος, ισχυριζόμενος ότι τον έστειλε ο Μάξιμος, παρουσιάζεται στον Αύγουστο και τα αποκαλύπτει όλα. Η σύζυγος του Καίσαρα, η Λιβία, του ζητά να συγχωρήσει τον Κίννα για να κερδίσει δόξα και σεβασμό, αλλά ο Αύγουστος απορρίπτει αυτά τα επιχειρήματα και καλεί τον Κίννα να εμφανιστεί μπροστά του. Ο Μάξιμος πηγαίνει να βρει την Αιμιλία και της εξομολογείται τον έρωτά του, αλλά αυτή τον απωθεί και τον κατηγορεί ότι πρόδωσε τον φίλο του.

Πράξη 5 - Η Αιμιλία βρίσκεται με τον Κίννα μπροστά στον Αύγουστο. Δηλώνει την ενοχή της και προσπαθεί να ελαφρύνει τη θέση του Κίννα λέγοντας ότι αυτή τον παρέσυρε για να τον κάνει όργανο της δικής της εκδίκησης. Ο Κίννας προσπαθεί να την προστατέψει δηλώνοντας ότι η ιστορία της είναι ψευδής. Τελικά, ο Μάξιμος εμφανίζεται και δηλώνει ότι αυτός και ο υπηρέτης του κατασκεύασαν όλη την ιστορία. Αντιμέτωπος με αυτούς που αγαπά, ο Αύγουστος αποφασίζει να τους συγχωρήσει όλους. Προτείνει στους εχθρούς του να πάρουν τις κυβερνητικές θέσεις και τα εδάφη που τους πρόσφερε πριν από το σκάνδαλο, και όλοι τον δέχονται και τον ευχαριστούν ευγενικά.

 Παραπομπές 

Κατηγορία:Θεατρικά έργα του Πιέρ Κορνέιγ